Burjassot celebra el Dia de la Policia Local
2025-07-24

L’Auditori de la Casa de Cultura ha sigut testimoni d’excepció de la celebració del Dia de la Policia Local de Burjassot que després de no poder celebrar-se l’any passat amb públic, degut a la pandèmia, ha guardonat als agents i comandaments de la Policia Local del municipi, a més de personal civil i de la resta de Forces i Cossos de Seguretat de l’Estat que han col·laborat amb la Policia Local.

Comptant amb la presència de l’alcalde de Burjassot, Rafa García, el subdelegat del govern, Luis Felipe Martínez, el regidor de Policia i Protecció Civil, Juan Manuel Hernando i el comissari principal cap de la Policia Local de Burjassot José Javier Collado, l’acte s’iniciava amb el lliurament de les plaques en reconeixement a la col·laboració amb la Policia Local del municipi de personal civil.

Després d’aquesta primera part, s’ha procedit al lliurament dels reconeixements i felicitacions públiques, les Medalles de la Creu al Mèrit Policial amb distintiu blau i, finalment, les Medalles de la Creu al Mèrit Policial amb distintiu roig, màxima distinció que s’atorga en la Policia Local de Burjassot, als Agents i Comandaments de la Policia Local del municipi i membres de l’Agrupació de Voluntaris de Protecció Civil pel treball realitzat en primera línia per la crisi sanitària provocada pel Covid-19.

L’acte ha finalitzat amb l’estrena de l’Himne de la Policia Local de Burjassot, compost per Manuel Morcillo i interpretat pel tenor Juan Ledesma de la Concepció.